ลุ้น “รมว.วัฒนธรรม” ชง ครม.เคาะหยุดชดเชยสงกรานต์ 2 วันที่เหลือ 4-7 ก.ย.นี้
ลุ้น “รมว.วัฒนธรรม” เคาะหยุดชดเชยสงกรานต์ 2 วันที่เหลือ 4-7 ก.ย.นี้ พร้อมหารือแนวทางผ่อนปรนจำนวนผู้เข้าชมภาพยนตร์ คอนเสิร์ต กีฬา
ลุ้น “รมว.วัฒนธรรม” เคาะหยุดชดเชยสงกรานต์ 2 วันที่เหลือ 4-7 ก.ย.นี้ พร้อมหารือแนวทางผ่อนปรนจำนวนผู้เข้าชมภาพยนตร์ คอนเสิร์ต กีฬา
13 ส.ค. 2563

นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.) เปิดเผยว่า กระทรวงวัฒนธรรม เตรียมเสนอให้ที่ประชุมคณะรัฐมนตรี (ครม.) วันนี้ (13 ส.ค.63) พิจารณาวันหยุดชดเชยวันสงกรานต์ที่ยังเหลืออีก 2 วัน เบื้องต้นคาดว่าจะเป็นช่วงวันที่ 4-7 ก.ย.นี้ เพื่อกระตุ้นการท่องเที่ยวให้เกิดเศรษฐกิจหมุนเวียนเหมือนที่ผ่านมา
ทั้งนี้ จากการหารือกับนายวิษณุ เครืองาม รองนายกรัฐมนตรี ตลอดจนรัฐมนตรีอีกหลายคนแล้วเห็นว่าการเพิ่มวันหยุดชดเชยในช่วงเดือน ก.ค.ที่ผ่านมา ทำให้บรรยากาศการท่องเที่ยวในประเทศกลับมาคึกคัก ซึ่งเบื้องต้นเคยมีแนวคิดที่จะให้มีวันหยุดชดเชยในช่วงเดือน ส.ค. แต่เห็นว่ามีวันหยุดช่วงวันแม่อยู่แล้ว ซึ่งนายวิษณุ เห็นว่าการจะกำหนดให้มีวันหยุดหลายวันควรจะเว้นระยะอย่างน้อย 1 เดือนเพื่อให้ประชาชนได้มีเวลาวางแผนการท่องเที่ยวจึงมาลงตัวในเดือน ก.ย. เพราะเดือน ต.ค.ก็มีวันหยุดนักขัตฤกษ์อยู่แล้ว
นอกจากนั้น การประชุม ครม.วันนี้ นายกรัฐมนตรีจะมีการแบ่งงานและมอบหมายงานให้กับรองนายกรัฐมนตรีที่รับตำแหน่งใหม่ทั้ง 2 คน รวมถึงมอบหมายการทำงานแบบ New normal โดยให้แต่ละกระทรวงที่มีงานเกี่ยวข้องกันได้บูรณาการการทำงานร่วมกัน พร้อมทั้งมอบหมายภารกิจของแต่ละกระทรวงให้ดูงานในเชิงพื้นที่ด้วย
ขณะเดียวกันที่ประชุม ครม.จะรับทราบรายงานเรื่องการผ่อนปรนมาตรการต่างๆ ทั้งการเปิดภาคเรียนเต็มรูปแบบ การเข้าชมกีฬา หรือการแสดงมหรสพต่างๆ เนื่องจากสถานการณ์โควิด-19 ผ่อนคลายลง และกิจกรรมบางลักษณะ จำเป็นต้องเปิดให้มีคนเข้าร่วมมากขึ้น เช่น การเข้าชมภาพยนตร์ รวมถึงการจัดแสดงคอนเสิร์ตที่อาจจะยกเลิกการจำกัดจำนวนผู้เข้าชมที่ 500 คน แต่จะพิจารณาตามความเหมาะสมของพื้นที่
โดยเฉพาะกรณีการจัดคอนเสิร์ตศิลปินจากต่างประเทศที่เคยมีกำหนดจัดแสดงในไทยก่อนที่จะมีสถานการณ์โควิด-19 แต่จนถึงขณะนี้ยังไม่มีการประสานเข้ามา เพราะยังติดข้อจำกัดเรื่องการจำกัดจำนวนผู้เข้าชม อย่างไรก็ตาม เรื่องนี้ต้องอยู่ที่ผู้จัดด้วยว่าจะตัดสินใจอย่างไร เนื่องจากไทยยังมีข้อจำกัดเรื่องการเดินทางจากต่างประเทศ แต่ทางรัฐบาลก็พร้อมสนับสนุนให้มีการจัดแสดงคอนเสิร์ต เพราะจะช่วยส่งเสริมให้เกิดรายได้ และเศรษฐกิจหมุนเวียนในประเทศ
 